**De nee Pullover**

von Elke Brinkhoff-Kück

Nele waart bald 11.

Se wahnt in Hamborg un geiht in de 5. Klass vun’n Gymnasium.

Dor sünd veele Deerns, de bannig rieke Ollern hebbt.

Nele mutt sik düchtig anstrengen, dat se en Fründin finnt.

In de Grundschool is dat anners ween: Nele weer de beste in de Klass, is jümmers mit de Deerns ut de Narbarschapp no School gahn un hett namiddags mit jem speelt.

Hier, in de nee School, köönt meist all de annern Deerns so good lehren as Nele.

Dor is ok nüms ut Neles Narbarschapp, de mit ehr na School lopen mutt.

De Deerns, de Nele cool finnt, hebbt al en Fründin un namiddags Musikunnerricht oder Tennis oder Ballett.

Een Daag kummt Nele ut de School un dor is en Paket vun Oma kamen. Nele ahnt al, wat dor in is: Oma kann stricken as en Profi un Nele hett sik von ehr wünscht, dat se ehr en neen, coolen Pullover stricken schull.

So is dat.

Oma hett strickt.

As Goorn hett se Sied un Wull in jüst de Farven nahmen, de goot to Nele ehr Hoor passt.

Nele is begeistert. Wat de Deerns ut de Klass wull dorto seggt? Dat is doch een Pullover för en Model, so een hett keen annere!

Glieks den annern Daag treckt Nele den neen Pulluver na School an. Se luurt, wat de annern wull darto seggt.

Rieke is de eerste, de wat markt.

„Eh! Hest du en neen Pullover?“

Nele kiekt heel stolt.

„Kiekt mal all her!“, seggt Rieke to de annern.

„Neles Oma hett eer need inkled! Dat süht een glieks.“

All Deerns lacht.

„Oder is de vun dien Mudder?“, röppt en annere, un wedder lacht se all.

Nele steiht dor un schaamt sik. Wie kunn se dissen Pullover blots cool finnen?

De Dag in de School ward ehr lang un se kann gor nich gau noog na Huus kamen.

Se löppt hoch in ehre Kamer, grippt sik de Scheer un ratzfatz is de Pullover twei.

Wie kunn Oma ehr blots so en ooltbacksch Deel schicken?